হ্যাক হতে পারে ২.৫ কোটি Gmail অ্যাকাউন্ট! সতর্ক করল Google

ওয়েব ডেস্ক: আজকাল টাকা লেনদেন থেকে ব্যক্তিগত আর্কাইভ- সবই রয়েছে আন্তর্জালিক দুনিয়ায়। সেই কারণে এখন চুরি বা ডাকাতি বা ছিনতাই- সবই হচ্ছে অনলাইনেই। সেক্ষেত্রে সাইবার সুরক্ষা (Cyber Security) সকলের জন্য জরুরি হয়ে পড়েছে। আর এবার সেই সুরক্ষা নিয়ে উদ্বেগ বাড়ছে জিমেল (Gmail) ব্যবহারকারীদের মধ্যে। গুরুতর সাইবার হামলার (Cyber Attack) মুখে পড়তে চলেছেন প্রায় ২৫ কোটি জিমেল ব্যবহারকারী। সতর্ক করল গুগল (Google)।

ইতিমধ্যেই আক্রান্ত অ্যাকাউন্টগুলির সংবেদনশীল তথ্য চুরি করেছে কুখ্যাত হ্যাকার গ্রুপ ‘শাইনিহান্টার্স’ (Hacker Group Shiny Hunters)। সাইবার বিশেষজ্ঞদের মতে, শাইনিহান্টার্সদের প্রধান অস্ত্র হলো ‘ফিশিং অ্যাটাক’ (Phishing Attack)। ভুয়ো লগইন পেজ তৈরি করে কিংবা ভুয়ো ইমেল পাঠিয়ে তারা ব্যবহারকারীদের কাছ থেকে পাসওয়ার্ড ও সকিউরিটি কোড হাতিয়ে নেয়। এবারও একইভাবে বহু তথ্য হাতিয়ে নেওয়া হয়েছে।

আরও পড়ুন: আতঙ্কের নতুন নাম ‘ই-সিম স্ক্যাম’! কীভাবে বাঁচবেন? জেনে নিন

কিছু তথ্য ইতিমধ্যেই জনসমক্ষে ফাঁস হয়েছে, তবুও গুগল আশঙ্কা করছে যে হ্যাকাররা আবারও বড়সড় ফাঁদ পাততে পারে। তাই ঝুঁকি এড়াতে সকলে যেন এখনই অ্যাকাউন্ট সুরক্ষিত করেন, সেই সতর্কবার্তা দিয়েছে গুগল। এই পরিস্থিতিতে দ্রুত পাসওয়ার্ড বদলে ফেলা এবং টু-স্টেপ ভ্যারিফিকেশন চালু করার পরামর্শ দিয়েছে সংস্থাটি।

গত ৮ অগাস্ট থেকেই সম্ভাব্য আক্রান্তদের ইমেলের মাধ্যমে সতর্ক করছে গুগল। নির্দেশনায় অবিলম্বে নতুন শক্তিশালী পাসওয়ার্ড ব্যবহার করার পরামর্শ দেওয়া হয়েছে। পাশাপাশি টু-স্টেপ ভ্যারিফিকেশন চালু করতে বলা হয়েছে। এটি একটি অতিরিক্ত সুরক্ষা স্তর, যাতে পাসওয়ার্ড পেলেও হ্যাকারদের আরও একটি কোড লাগবে, যা সরাসরি ব্যবহারকারীর ডিভাইসে পাঠানো হয়।

বিশেষজ্ঞরা বলছেন, শুধু সতর্কবার্তা পাওয়া ব্যবহারকারীরাই নয়, বরং সবাইকে সচেতন হতে হবে। কারণ ইমেল আইডি আজকের দিনে ব্যাঙ্কিং, অনলাইন শপিং, সোশ্যাল মিডিয়া—সব কিছুর সঙ্গে যুক্ত। একবার যদি ইমেল অ্যাকাউন্ট হ্যাক হয়, তবে অর্থনৈতিক ও ব্যক্তিগত উভয় ধরনের ক্ষতির আশঙ্কা থাকে।

দেখুন আরও খবর:

The post হ্যাক হতে পারে ২.৫ কোটি Gmail অ্যাকাউন্ট! সতর্ক করল Google first appeared on KolkataTV.